**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.11.2017, ora 08.00 – 15.11.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 15.11.2017, ora 7.00**

**RÂURI**

**Debitele au fost relativ staţionare**, exceptând cursul superior al Bistriţei şi cursurile mijlocii şi inferioare ale Someşului, Crişului Negru, Crişului Alb, Begăi şi Timişului, unde au fost în creştere prin propagare.

Debitele se situează, în general, la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele hidrografice: Vişeu, Iza, Tur, Someş, Crişul Repede, Arieş, Ialomiţa, Buzău, Putna, Râmnicu Sărat, bazinele superioare ale Jiului şi Bistriţei şi pe râurile din Dobrogea.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi relativ staţionare**, exceptând cursul mijlociu şi inferior al Bistriţei şi cursurile inferioare ale Someşului, Crişului Negru, Crişului Alb şi Timişului, unde vor fi în creştere prin propagare.

Mici creşteri de niveluri şi debite sunt posibile pe unele râuri mici din zonele de deal şi de munte din sud-vestul ţǎrii, ca urmare a precipitaţiilor slabe cantitativ prognozate.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 14–15.11.2017 **a fost în creştere, având valoarea de 4700 m3/s**, peste media multianuală a lunii **noiembrie (4650 m3/s).**

În aval de Porţile de Fier debitele au fost în creştere pe sectorul Gruia – Oltenița şi în scădere pe sectorul Călărași – Tulcea.

**Debitul la intrarea în ţară** (secţiunea Baziaş) **va fi staţionar (4700 m3/s).**

În aval de Porţile de Fier debitele vor fi în scădere la Gruia şi pe sectorul Brăila – Tulcea şi în creştere pe sectorul Calafat – Vadu Oii.

**2.** **Situaţia meteorologică în intervalul 14.11.2017, ora 08.00 –15.11.2017, ora 06.00**

**În ţară,** vremea a devenit, în general, închisă și s-a răcit accentuat în majoritatea zonelor, cu excepția celor montane și submontane, dar și a sudului litoralului, unde valorile termice au fost ușor mai ridicate decât în ziua anterioară; temperaturile maxime s-au încadrat între 3 grade la Șiria, în județul Arad și 18 grade la Mangalia. Cerul a fost variabil în primele ore în extremitatea de sud-est, iar noaptea în cea de nord-vest, iar în rest înnorările au fost persistente. Au fost ploi slabe sau burniță pe arii relativ extinse în jumătatea de vest și izolat în restul țării. Vântul a suflat slab și moderat, cu intensificări în a doua parte a zilei în regiunile extracarpatice, cu viteze mai mari în estul și nord-estul Munteniei. Stratul de zăpadă s-a menținut local în zona montană înaltă, măsurând pe platformele stațiilor meteorologice până la 41 cm (în Munții Făgăraș și Bucegi, la peste 2000 m altitudine). La începutul intervalului local în Transilvania și în Muntenia și pe spații mici în celelalte regiuni a fost ceață. La ora 06.00 se înregistrau valori termice între 1 grad la Săcuieni și 9 grade la Mangalia.

**Observație:** *începând de ieri, de la ora 06.00, au fost în vigoare 7 atenționări cod galben privind fenomene meteorologice periculoase imediate, 3 emise de SRPV Sibiu și câte 2 de SRPV Timișoara, respectiv CNPM București pentru Muntenia.*

**La Bucureşti,** vremea a fost în general închisă și s-a răcit accentuat. În cursul nopții, trecător, a plouat slab în unele cartiere. Vântul a suflat în general moderat. Temperatura maximă a fost de 11 grade la Afumați și 12 grade la Filaret și Băneasa. La ora 06.00 se înregistrau 6 grade la toate stațiile meteo. În primele ore ale intervalului local în zona preorășenească a fost ceață.

**3. Prognoza meteorologică în intervalul 15.11.2017, ora 8.00 – 16.11.2017, ora 08.00**

**În ţară,** vremea va fi în general închisă, cu cer noros, intervale de înseninare fiind ziua în nordul țării, iar noaptea și în regiunile estice. Va ploua local în regiunile sud-vestice, iar în rest izolat vor fi posibile ploi slabe sau burniță. Vântul va fi moderat în sud și sud-est și va sufla în general slab în rest. Regimul termic va fi caracterizat de valori în marea lor majoritate apropiate de cele normale ale perioadei, cu maxime între 5 și 12 grade și minime între -2 și 7 grade. Pe arii restrânse va fi ceață.

**La Bucureşti** vremea va fi închisă, iar regimul termic apropiat de cel normal pentru jumătatea lunii noiembrie. Vântul va sufla moderat. Temperatura maximă se va situa în jurul valorii de 8 grade, iar cea minimă va fi de 4...6 grade.

***II. CALITATEA APELOR***

**Pe râurile interioare**

**A.B.A. Mureș**, **A.P.M. Harghita și G.N.M.-C.J. Harghita** informează că la data de 14.11.2017, în jurul orei 08.00, a fost semnalată o poluare a râului Mureș cu ape uzate menajere între localităţile Suseni și Ciumani (jud. Harghita), pe malul drept. Personalul A.B.A. Mureș s-a deplasat la faţa locului pentru prelevare de probe de apă. În urma investigaţiilor s-a constatat că poluarea s-a produs din cauza unei defecţiuni la căminul de pompare a apelor uzate colectate din comuna Suseni, acestea fiind deversate direct în râul Mureș. Se va reveni cu informaţii.

**Pe fluviul Dunărea**

**A.P.M. Brăila** revine cu informații despre situațiade la S.C. Complexul de creştere a porcilor S.R.L., din localitatea Tichileşti, judeţul Brăila, privind posibilitatea poluării fluviului Dunărea prin deversările zilnice deape uzate. A.P.M. Brăila a trimis societății o adresă prin care a solicitat menționarea elementelor de mediu posibil a fi afectate, măsurile preventive luate pentru prevenirea prejudiciului și a înrăutațirii situatiei, precum și alte informații considerate relevante.

S.C. Complexul de creştere a porcilor S.R.L. a răspuns la data de 14.11.2017 printr-o adresă prin care a informat următoarele: deversarea apelor uzate neepurate în fluviul Dunărea se face zilnic între orele 07.00-09.00, iar achiziționarea substanțelor necesare epurării apei se va face în funcție de disponibilitatea în viitor a mijloacelor financiare, fără a preciza un termen. De asemenea, societatea menționează că apa evacuată nu conține elemente toxice, ci doar materii organice, iar volumul de apă evacuat este mic comparativ cu debitul Dunării, măsurătorile parametrilor de calitate ai apei fluviului la 100 m în aval înainte și după deversări neindicând modificări ale acestora.

A.P.M. Brăila a informat G.N.M.-C.J. Brăila despre situația creată în vederea verificării acestui obiectiv și constatării producerii/ iminenței producerii de prejudicii asupra mediului.

Pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Constanța** informează că la data de 14.11.2017, la ora 08.37, s-a produs un incendiu la un magazin alimentar de pe strada Mării din orașul Năvodari, în urma căruia au ars produse ambalate. Incendiul a fost stins de angajați în jurul orei 09.00.

**Agenţia Naţională pentru Protecţia Mediului** informează că din rezultatele analizelor efectuate la data de 13.11.2017 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**